Edith Rudolph, der forsvandt fra sit hjem på Stationsmestervej i Skalborg den 26 oktober, er fortsat savnet.

Det er præcis en måned siden, at familien sidst fik livstegn fra den 79-årige Edith Rudolph. Flere dage med intensiv søgning gav desværre ingen resultater. Poltiet har ikke længere flere spor at gå efter. - Vi leder stadig, men vi ved simpelthen ikke længere, hvor vi skal lede henne, siger vicepolitikommissær, Palle Grevy. Og for politet er det en lidt mærkelig sag. - Folk plejer jo at dukke op. Og det er mærkeligt, for det er ikke normalt, at vi ikke har fundet hende på det her tidspunkt, siger han. Nordjyllands Politi beder derfor borgerne om hjælp. - Jamen hvis man har et skur eller et kolonihavehus eller lignende, som man ikke har besøgt i noget tid, så beder vi folk om at tjekke der. For vi har ikke flere spor at gå efter, så vi har brug for noget hjælp. Har du oplysninger i sagen så kontakt Nordjyllands Politi på 1-1-4.